pythainlp/thaigov-v2-corpus-22032023 huggingface dataset:
วันพฤหัสบดีที่ 20 มกราคม 2565
รองปลัดกระทรวงเกษตรและสหกรณ์ ลงพื้นที่ติดตามโครงการสำคัญของกระทรวงเกษตรฯ ณ จังหวัดกระบี่
รองปลัดกระทรวงเกษตรและสหกรณ์ ลงพื้นที่ติดตามโครงการสำคัญของกระทรวงเกษตรฯ ณ จังหวัดกระบี่
นายอำพันธุ์ เวฬุตันติ รองปลัดกระทรวงเกษตรและสหกรณ์ ลงพื้นที่ติดตามการดำเนินงานโครงการสำคัญของกระทรวงเกษตรและสหกรณ์ ระหว่างวันที่ 19 – 20 มกราคม 2565 ณ จังหวัดกระบี่ โดยการลงพื้นที่ครั้งนี้ ได้ติดตามการดำเนินงานโครงการระบบส่งเสริมการเกษตรแบบแปลงใหญ่ มุ่งเน้นการพัฒนา 5 ด้าน คือ การลดต้นทุนการผลิต การเพิ่มประสิทธิภาพการผลิต การพัฒนาคุณภาพ การตลาด และการบริหารจัดการ ซึ่งการดำเนินงานในปี 2559 - 2565 จังหวัดกระบี่มีแปลงใหญ่ 9 ชนิดสินค้า ได้แก่ ปาล์มน้ำมัน ยางพารา ผึ้งโพรง ข้าวแพะ ทุเรียน ผัก กาแฟ และโคเนื้อ รวมทั้งสิ้น 99 แปลง พื้นที่รวมกว่า 69,975.75 ไร่ เกษตรกรสมาชิกกว่า 5,224 ราย และมีแปลงใหญ่เข้าร่วมโครงการยกระดับแปลงใหญ่ด้วยเกษตรสมัยใหม่และเชื่อมโยงตลาดจังหวัดกระบี่ ปี 2564 จำนวน 20 แปลง งบประมาณที่ได้รับการสนับสนุน 53,104,158 บาท
ทั้งนี้ ได้เข้าเยี่ยมชมการดำเนินงานกลุ่มแปลงใหญ่ผึ้งโพรง บ้านไหนหนัง ตั้งอยู่หมู่ที่ 3 ตำบลเขาคราม อำเภอเมือง จังหวัดกระบี่ มีสมาชิกทั้งหมด 31 ราย พื้นที่ดำเนินการ 310 ไร่ ดำเนินการผลิตน้ำผึ้ง จำนวน 900 ลัง ผลผลิต 1,200 ลิตร/ปี มีผลิตภัณฑ์จากผึ้งที่หลากหลาย เช่น น้ำผึ้งบรรจุขวด ลิปสติก (ลิปมัน) ขี้ผึ้ง สบู่ โลชั่นทาผิว โดยมีนายสุธีร์ ปานขวัญ เป็นประธานแปลงใหญ่ดังกล่าว ซึ่งกลุ่มได้รับรางวัลชนะเลิศการประกวดแปลงใหญ่ดีเด่น จังหวัดกระบี่ ประจำปี 2564 และมีความประสงค์เข้าร่วมโครงการยกระดับแปลงใหญ่ด้วยเกษตรสมัยใหม่และเชื่อมโยงตลาด ระยะที่ 2 เพื่อพัฒนาการผลิตของกลุ่มต่อไป
นอกจากนี้ ได้ลงพื้นที่ติดตามการดำเนินงานโครงการ 1 ตำบล 1 กลุ่มเกษตรทฤษฎีใหม่ของจังหวัดกระบี่ ซึ่งมีเกษตรกรเข้าร่วมโครงการทั้งสิ้น 28 ราย ผลการดำเนินงานเป็นไปตามแผนที่กำหนด และดำเนินการส่งเสริมการรวมกลุ่ม เกษตรทฤษฎีใหม่ตำบลต้นแบบ มีสมาชิกทั้งหมด 28 ราย ชื่อกลุ่มเกษตรทฤษฎีใหม่ตำบลอ่าวลึกเหนือ สินค้าหลักเป็นทุเรียนหมอนทอง พืชผักสวนครัว ได้จัดตั้งเป็นกลุ่มวิสาหกิจชุมชนเรียบร้อยแล้ว
จากนั้นได้เยี่ยมชมการดำเนินกิจกรรมของนายสมคิด ขุนเสถียร เกษตรกรที่เข้าร่วมโครงการฯ ณ หมู่ที่ 3 ตำบลอ่าวลึก อำเภออ่าวลึก จังหวัดกระบี่ ซึ่งมีพื้นที่เข้าร่วมโครงการ จำนวน 3 ไร่ กิจกรรมปลูกผักสวนครัว และไม้ผล แซมในพื้นที่ปาล์มน้ำมัน ซึ่งได้รับการสนับสนุนสระน้ำ และปัจจัยการผลิตด้านพืช ประมง และปศุสัตว์ จากโครงการเป็นที่เรียบร้อย
“ได้สั่งการให้ทุกหน่วยงานที่เกี่ยวข้องร่วมกันดำเนินการติดตาม กำกับ ดูแล และสนับสนุนเกษตรกรที่เข้าร่วมโครงการให้สามารถดำเนินการสำเร็จตามวัตถุประสงค์โครงการ และให้สร้างการรับรู้แก่เกษตรกรและผู้ที่สนใจเข้ามาเรียนรู้และปฏิบัติตามเพื่อความยั่งยืนด้านการเกษตร และเตรียมความพร้อมเพื่อรองรับโครงการฯ ในระยะที่ 2 ต่อไป” นายอำพันธุ์ กล่าว
วันจันทร์ที่ 5 กรกฎาคม 2564
ปลัดกอบชัยฯ เป็นประธานในพิธีเปิดการฝึกอบรมฯ และบรรยายพิเศษ หลักสูตรเตรียมความพร้อมเป็นอุตสาหกรรมจังหวัด รุ่นที่ 7
นายกอบชัย สังสิทธิสวัสดิ์ เป็นประธานในพิธีเปิดการฝึกอบรมหลักสูตรเตรียมความพร้อมเป็นอุตสาหกรรม รุ่นที่ 7  ณ ห้องประชุม อก 2 ชั้น 3 อาคารสำนักงานปลัดกระทรวงอุตสาหกรรม และผ่านระบบเทคโนโลยีสารสนเทศ Video Conference (Zoom)
วันนี้ (5 กรกฎาคม 2564) นายกอบชัย สังสิทธิสวัสดิ์ เป็นประธานในพิธีเปิดการฝึกอบรมหลักสูตรเตรียมความพร้อมเป็นอุตสาหกรรม รุ่นที่ 7 ซึ่งจัดขึ้นระหว่างวันที่ 5-23 กรกฎาคม 2564 มีวัตถุประสงค์เพื่อเตรียมบุคลากรที่มีคุณสมบัติพร้อมก้าวสู่ตำแหน่งที่สูงขึ้นเป็นตัวแทนหัวหน้าส่วนราชการปฏิบัติงานในส่วนภูมิภาค ส่งเสริมความเป็นผู้นำที่มีความรอบรู้เข้าใจงานด้านต่าง ๆ ที่เกี่ยวข้อง สามารถเชื่อมโยงยุทธศาสตร์ชาติ ยุทธศาสตร์หน่วยงาน และบูรณาการยุทธศาสตร์จังหวัด นำไปสู่การปฏิบัติได้อย่างมีประสิทธิภาพ ส่งเสริมและพัฒนาอุตสาหกรรม รวมทั้งการกำกับดูแลงานด้านโรงงานและเหมืองแร่ได้เป็นอย่างดี บรรลุตามเป้าหมายขององค์กร โดยมีนางรวีวรรณ อุตรนคร ผู้อำนวยการกองกลาง และนางสุนีย์ โสภณ ผู้อำนวยกองการบริหารทรัพยากรบุคคล เข้าร่วม ณ ห้องประชุม อก 2 ชั้น 3 อาคารสำนักงานปลัดกระทรวงอุตสาหกรรม และผ่านระบบเทคโนโลยีสารสนเทศ Video Conference (Zoom)
ทั้งนี้ การจัดฝึกอบรมฯ ดังกล่าว เป็นไปตามมาตรการควบคุม และป้องกันการแพร่ระบาดของเชื้อไวรัส โควิด-19 ตามข้อกำหนดออกตามความในมาตรา 9 แห่ง พ.ร.ก.ฉุกเฉิน ฉบับที่ 24 ลงวันที่ 19 มิถุนายน พ.ศ. 2564
วันเสาร์ที่ 6 พฤศจิกายน 2564
ไทยเตรียมพร้อมสู่สังคมไร้เงินสด-เงินดิจิทัล ธปท. ออกแนวปฏิบัติให้สถาบันการเงินและผู้ประกอบการธุรกิจการเงิน ติดตามความเสี่ยงกว่า 8.1 ล้านร้านค้า
ไทยเตรียมพร้อมสู่สังคมไร้เงินสด-เงินดิจิทัล ธปท. ออกแนวปฏิบัติให้สถาบันการเงินและผู้ประกอบการธุรกิจการเงิน ติดตามความเสี่ยงกว่า 8.1 ล้านร้านค้า สร้างความเชื่อการชำระเงินผ่านเครื่องรับบัตรเครดิต/เดบิด (EDC) และ QR Code เริ่มบังคับใช้ 1 มกราคม 2565 นี้
วันที่ 6 พฤศจิกายน 2564นางสาวรัชดา ธนาดิเรก รองโฆษกประจำสำนักนายกรัฐมนตรี เผยว่าปัจจุบัน พฤติกรรมของผู้บริโภคและร้านค้าออนไลน์ จำนวนมาก มีการชำระค่าสินค้าและบริการผ่านช่องทางอิเล็กทรอนิกส์ (EDC) และการให้บริการชำระผ่านQR Codeซึ่งอาจเปิดโอกาสให้มีใช้การชำระเงินผ่านอิเล็กทรอนิกส์ เป็นช่องทางทุจริตฟอกเงินหรือไม่ปฏิบัติตามกฎหมาย ที่อาจส่งผลเสียหายต่อลูกค้าได้ซึ่งล่าสุด ธนาคารแห่งประเทศ จึงได้ประกาศแนวนโยบายการรู้จักและการบริหารติดตามความเสี่ยงร้านค้าสำหรับการชำระเงินด้วยวิธีการทางอิเล็กทรอนิกส์ (Know Your Merchant : KYM) เพื่อให้สถาบันการเงินและผู้ประกอบธุรกิจชำระเงินใช้เป็นแนวปฏิบัติที่เป็นมาตรฐานขั้นต่ำในการรู้จักและบริหารติดตามความเสี่ยงร้านค้า โดยจะเริ่มบังคับใช้ 1 มกราคม 2565
ทั้งนี้ ธปท. ได้กำหนดแนวนโยบาย KYM เพี่อให้ผู้ประกอบธุรกิจชำระเงินใช้เป็นแนวปฏิบัติขั้นต่ำในการกำหนดกระบวนการรู้จักและการบริหารติดตามความเสี่ยงร้านค้าได้แก่ 1. จัดให้มีการประเมินและจัดระดับความเสี่ยงร้านค้าตามรูปแบบลักษณะและประเภทธุรกิจโดยคำนึงถึงปัจจัยความเสี่ยงที่เกี่ยวข้องกับการทุจริตฟอกเงินและการสนับสนุนทางการเงินแก่การก่อการร้ายตามกฏหมายว่าด้วยการป้องกันและการปราบปรามการฟอกเงินเป็นขั้นต่ำและ 2. กำหนดนโยบายการรู้จักร้านค้าการบริหารความเสี่ยงกระบวนการควบคุมภายในการติดตามตรวจสอบและทบทวนความเสี่ยงที่เกี่ยวข้องอย่างเพียงพอเหมาะสมกับระดับความเสี่ยงของร้านค้าโดยจะต้องได้รับความเห็นชอบจากคณะกรรมการบริษัทและจัดให้มีการทบทวนและปรับปรุงนโยบายมาตรการการบริหารความเสี่ยงกระบวนการควบคุมภายในและติดตามตรวจสอบความเสี่ยงและปฏิบัติตามแนวทางที่กำหนดอย่างน้อยปีละหนึ่งครั้ง
ปัจจุบัน ข้อมูล ณ เดือนสิงหาคม มีร้านค้าที่ติดตั้งเครื่องรับบัตรเครดิต/เดบิต (EDC) ทั้งหมด 9 แสนเครื่อง และร้านค้าที่รับชำระ ผ่าน QR Code จำนวน 7.2 ล้านราย รวมร้านค้าทั้งหมดราว 8.1 ล้านราย ที่จะอยู่ในกระบวนการที่จะถูกตรวจสอบข้อมูลและประเมินความเสี่ยง ซึ่ง ธปท. จะมีการแบ่งประเภทความเสี่ยงของร้านค้า อาทิ ร้านค้าทั่วไป ร้านค้าที่มีความเสี่ยงสูง ร้านค้าที่เข้าข่ายลักษณะต้องห้าม เป็นต้น ซึ่งจะมีการ ติดตามข้อมูลและขึ้น บัญชีร้านค้า Watch list อีกด้วย
"ปัจจุบัน รูปแบบการใช้จ่ายเงินของคนไทยเปลี่ยนแปลงไปจากเดิม ประกอบกับสถานการณ์โรคระบาดโควิด-19 เป็นปัจจัยสนับสนุนรูปแบบชีวิตวิถีใหม่ คนไทยหันมาใช้ e-Payments ในการชำระเงินมากขึ้น เช่น การทำธุรกรรมทางการเงินผ่านระบบ Mobile Banking / Internet Banking / QR code การใช้บัตรเครดิต การใช้บริการระบบพร้อมเพย์ (Prompt Pay) เป็นต้น ดังนั้น ท่านนายกรัฐมนตรี พลเอก ประยุทธ์ จันทร์โอชา จึงให้ความสำคัญในการเตรียมความพร้อมสู่การเข้าสู่สังคมไร้เงินสด(Cashless Society) และการใช้เงินดิจิทัล สร้างประสบการณ์การเงินดิจิทัล ผ่านมาตรการรัฐ อาทิ คนละครึ่ง เราชนะ เป็นต้น ขณะเดียวกัน ก็ให้ความสำคัญในการดูแลระบบการเงินไทยมีความมั่นคงและปลอดภัย ซึงเป็นไปตามนโยบาย ไทยแลนด์ 4.0 ในการนำเทคโนโลยีมาพัฒนาภาคการเงิน ชึ่งนอกจากจะมีความปลอดภัยแล้ว ยังกระตุ้นการจับจ่ายใช้สอยและเสริมสร้างความแข็งแรงให้เศรษฐกิจดิจิทัลของประเทศด้วย" นางสาวรัชดา กล่าว
--------------------------
วันพฤหัสบดีที่ 2 ธันวาคม 2564
รัฐมนตรีว่าการกระทรวงยุติธรรม เข้ายินดี อสส.-ประธานศาลฎีกา รับตำแหน่งใหม่ พร้อมหารือแนวทางการทำงานหลังประมวลกฎหมายยาเสพติดจะมีผลบังคับใช้
รัฐมนตรีว่าการกระทรวงยุติธรรม เข้ายินดี อสส.-ประธานศาลฎีกา รับตำแหน่งใหม่ พร้อมหารือแนวทางการทำงานหลังประมวลกฎหมายยาเสพติดจะมีผลบังคับใช้ หวังทำงานสอดคล้องไปในทิศทางเดียวกันให้เกิดประสิทธิภาพสูงสุด
นายสมศักดิ์ เทพสุทิน รัฐมนตรีว่าการกระทรวงยุติรรม เปิดเผยว่า ตนได้นำคณะผู้บริหารกระทรวงยุติธรรม เข้าเยี่ยมคารวะ น.ส.ปิยกุล บุญเพิ่ม ประธานศาลฎีกา และ นายสิงห์ชัย ทนินซ้อน อัยการสูงสุด เพื่อแสดงความยินดีในโอกาส เข้ารับตำแหน่งใหม่ และหารือข้อราชการประเด็นต่าง ๆ ร่วมกัน เพื่อประสานความร่วมมือด้านกระบวนการยุติธรรมระหว่างหน่วยงาน เนื่องจากกระทรวงยุติธรรมในส่วนของกรมราชทัณฑ์ เป็นปลายน้ำที่รับไม้ต่อการปฏิบัติจากคำสั่งศาลในการควบคุมผู้กระทำความผิด และอีกสิ่งที่ตนได้ไปหารือ คือ เรื่องของประมวลกฎหมายยาเสพติดฉบับใหม่ ที่จะมีผลบังคับใช้ในวันที่ 9 ธันวาคม 2564 ซึ่งจะมีเรื่องของการปราบปรามยาเสพติดที่เน้นการยึดทรัพย์เป็นหลัก แตกต่างจากของเดิม ที่จะเน้นการปราบปรามและการจับกุมเพียงอย่างเดียว และกฎหมายใหม่จะมีการใช้มาตรการสมคบคิด กฎหมายการฟอกเงิน และประมวลรัษฎากร มาใช้ร่วมกันด้วย
นายสมศักดิ์ กล่าวอีกว่า โดยเรื่องยาเสพติด ทาง ป.ป.ส.จะเป็นต้นน้ำ อำนวยการในการจับกุม ส่งสำนวนการฟ้องให้อัยการ ไปจนถึงขั้นตอนการฟ้องศาล และจะกลับมาสู่การลงโทษ ซึ่งเป็นปลายน้ำที่กรมราชทัณฑ์อีก เรื่องนี้ตนจึงต้องหารือกับท่านอัยการและท่านประธานศาล เพื่อให้การทำงานของเราเป็นไปในทิศทางเดียวกัน ทั้งการบังคับใช้กฎหมายและการปฏิบัติของเจ้าหน้าที่ เพื่อให้การทำงานสอดประสานไม่ติดขัด และมีประสิทธิภาพสูงที่สุดเพื่อประเทศและประชาชน นอกจากนี้หลังจากที่ประมวลกฎหมายยาเสพติดบังคับใช้ จะมีเรื่องของการปรับโทษในคดีใหม่ ซึ่งเราคงต้องรบกวนศาลในการรับคำร้องขอปรับโทษของผู้ต้องขังจำนวนมาก จึงอาจจะเป็นการเพิ่มงานให้กับศาลอีก โดยผลการพูดคุยและหารือเป็นไปด้วยดี ทั้ง 2 ท่านยินดีและพร้อมที่จะทำงานร่วมกับกระทรวงยุติธรรม
วันพุธที่ 1 กันยายน 2564
สปสช. เปิดแผนกระจาย ATK ฟรี 8.5 ล้านชุด เน้นพื้นที่สีแดง - ชุมชนแออัด ยึดหลัก “แจก - เจอ - จ่าย - จบ”
....
สำนักงานหลักประกันสุขภาพแห่งชาติ (สปสช.) เตรียมกระจายชุดตรวจโควิดด้วยตนเอง (ATK) ที่รัฐบาลสั่งซื้อ จำนวน 8.5 ล้านชุด ให้กับประชาชน 2 ชุด/คน โดยเว้นระยะตรวจห่างกัน 5 วัน ในพื้นที่สีแดง กลุ่มเสี่ยงในชุมชนแออัด รวมถึงกลุ่มเสี่ยงในพื้นที่อื่น ๆ ครอบคลุมประชาชนทุกสิทธิ
.
ใน กทม. จะกระจายสู่ 2,000 ชุมชน ผ่านสำนักอนามัย ทีมแพทย์อาสา ผู้นำชุมชน ฯลฯ ส่วนในพื้นที่อื่นจะกระจายผ่านหน่วยบริการ ร้านยา คลินิกที่ร่วมโครงการ รวมถึงการลงทะเบียนผ่านแอปฯ เป๋าตัง และหากตรวจพบเชื้อจะเข้าสู่ระบบการดูแลผู้ป่วยโควิดที่บ้านหรือชุมชน (HI/CI) ทันที ด้วยหลักการ “แจก - เจอ - จ่าย - จบ”
.
ขณะนี้ มีหน่วยบริการเอกชนที่สมัครเข้าร่วมแจกชุดตรวจ ATK แล้วกว่า 1,600 แห่ง โดยคาดว่าจะเริ่มดำเนินการได้ในช่วงต้นเดือน ก.ย. 64 เป็นต้นไป
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 6 กันยายน 2564
รมว. แรงงาน ย้ำ นายจ้างลดค่าจ้าง ลดสวัสดิการ เพราะเหตุวิกฤติโควิด โดยไม่ได้รับความยินยอมจากลูกจ้าง อาจมีโทษ
รมว.แรงงาน สั่งการกสร. ทำความเข้าใจกับนายจ้าง กรณีนายจ้างลงโทษลูกจ้างที่ติดเชื้อไวรัสโควิด-19 ด้วยการหักหรือลดค่าจ้าง โดยไม่ได้รับความยินยอมจากลูกจ้าง ถือเป็นการปฏิบัติที่ไม่ถูกต้องตามกฎหมายคุ้มครองแรงงาน
นายสุชาติ ชมกลิ่น รัฐมนตรีว่าการกระทรวงแรงงานเปิดเผยว่า จากสถานการณ์การแพร่ระบาดของโรคติดเชื้อไวรัสโคโรนา 2019 (COVID – 19) พบว่ามีนายจ้างหลายรายที่ออกข้อกำหนดลงโทษลูกจ้างที่ติดเชื้อไวรัสโควิด – 19 โดยการหักค่าจ้าง ลดค่าจ้าง หรือลดสวัสดิการต่าง ๆ เช่น ไม่จ่ายโบนัสหรือเงินอื่น ๆ จากกรณีดังกล่าวนี้ รัฐบาลภายใต้การนำของ พลเอก ประยุทธ์ จันทร์โอชา นายกรัฐมนตรี ได้มีความห่วงใยและกำชับให้มีการคุ้มครองดูแลเพื่อให้เกิดความเป็นธรรมแก่ลูกจ้าง โดยกระทรวงแรงงานได้สั่งการให้กรมสวัสดิการและคุ้มครองแรงงานทำความเข้าใจกับนายจ้าง เจ้าของสถานประกอบกิจการ ให้ทราบว่า แม้นายจ้างจะมีอำนาจออกประกาศ ระเบียบ หรือคำสั่งเกี่ยวกับมาตรการในการป้องกันการแพร่ระบาดของโรคติดเชื้อไวรัสโคโรนา 2019 ให้ลูกจ้างปฏิบัติตามทั้งในเวลาทำงานและนอกเวลาทำงานก็ตาม แต่นายจ้างไม่สามารถลงโทษลูกจ้างที่ติดเชื้อไวรัสโควิด-19 ด้วยวิธีการหักหรือลดค่าจ้าง ลดสวัสดิการต่าง ๆ ของลูกจ้างได้ เนื่องจากเป็นการเปลี่ยนแปลงสภาพการจ้างที่ไม่เป็นคุณแก่ลูกจ้าง และการหักค่าจ้างดังกล่าวไม่เข้าข้อยกเว้นตามมาตรา 76 แห่งพระราชบัญญัติคุ้มครองแรงงาน พ.ศ. 2541 หากนายจ้างหักค่าจ้างหรือลดค่าจ้างโดยลูกจ้างไม่ยินยอม จึงเป็นกรณีที่นายจ้างจ่ายค่าจ้างให้แก่ลูกจ้างไม่ถูกต้องตามระยะเวลาที่กำหนด อันเป็นการฝ่าฝืนหรือไม่ปฏิบัติตามมาตรา 70 ซึ่งมีโทษตามมาตรา 144 วรรคหนึ่ง คือจำคุกไม่เกิน 6 เดือน หรือปรับไม่เกิน 100,000 บาท หรือทั้งจำทั้งปรับ โดยลูกจ้างมีสิทธิยื่นคำร้องต่อพนักงานตรวจแรงงานเพื่อให้สอบสวนและมีคำสั่งให้นายจ้างปฏิบัติให้ถูกต้องได้
นางโสภา เกียรตินิรชา รองอธิบดีและโฆษกกรมสวัสดิการและคุ้มครองแรงงาน (กสร.)กล่าวเพิ่มเติมว่า กรณีนายจ้างหรือเจ้าของสถานประกอบกิจการ ได้จัดสวัสดิการนอกเหนือจากที่พระราชบัญญัติคุ้มครองแรงงาน พ.ศ. 2541 กำหนด เช่น โบนัส ฯลฯ ซึ่งการได้รับสวัสดิการต่าง ๆ ย่อมต้องเป็นไปตามเงื่อนไขที่นายจ้างกำหนด หรือนายจ้างและลูกจ้างตกลงกันแล้วแต่กรณี หากนายจ้างไม่ให้ลูกจ้างมีสิทธิได้รับสวัสดิการดังกล่าว โดยอ้างเหตุที่ลูกจ้างป่วยเพราะติดเชื้อไวรัสโคโรนา 2019 เพิ่มเติมในภายหลังย่อมไม่เป็นไปตามเงื่อนไขที่กำหนด ถือเป็นการเปลี่ยนแปลงสภาพการจ้างที่ไม่เป็นคุณแก่ลูกจ้างเช่นเดียวกัน หากนายจ้างปรับหรือลดสวัสดิการ โดยไม่ชอบหรือนอกเหนือจากข้อตกลงเกี่ยวกับสภาพการจ้างในลักษณะที่ไม่เป็นธรรมและเป็นการกระทบต่อสิทธิของลูกจ้าง ลูกจ้างสามารถใช้สิทธิฟ้องร้องต่อศาลแรงงานได้ตามพระราชบัญญัติจัดตั้งศาลแรงงานและวิธีพิจารณาคดีแรงงาน พ.ศ. 2522
วันพฤหัสบดีที่ 23 ธันวาคม 2564
รมช.มนัญญา แถลงข่าวเตรียมจัดงาน “เทศกาลโคนมแห่งชาติ” ประจำปี 2565
รมช.มนัญญา แถลงข่าวเตรียมจัดงาน “เทศกาลโคนมแห่งชาติ” ประจำปี 2565 สืบสาน รักษา ต่อยอด โคนมอาชีพพระราชทาน ย้อนรอย 60 ปี ก้าวสู่ผู้นำนวัตกรรมและเทคโนโลยีโคนมไทย
รมช.มนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เปิดเผยภายหลังเป็นประธานแถลงข่าวการจัดงาน “เทศกาลโคนมแห่งชาติ” ประจำปี 2565 ว่า กระทรวงเกษตรและสหกรณ์ มีนโยบายส่งเสริมองค์ความรู้ฝึกอบรมเกษตรกรโคนมไทยเพื่อเสริมสร้างความมั่นคงในอาชีพ ยกระดับคุณภาพชีวิตของเกษตรกรให้มีความมั่นคงกระจายความเท่าเทียมและเติบโตอย่างมีเสถียรภาพมากยิ่งขึ้น รวมทั้งส่งเสริมนโยบายให้เกษตรกรโคนมไทยมีศักยภาพและยกระดับอุตสาหกรรมโคนมไทยสู่ระดับนานาชาติ โดยองค์การส่งเสริมกิจการโคนมแห่งประเทศไทย (อ.ส.ค.) ซึ่งเป็นหน่วยงานที่ตนกำกับดูแลได้ขับเคลื่อนภารกิจให้การสนับสนุนทุกด้านการเลี้ยงโคนมเพื่อสร้างความยั่งยืนให้แก่เกษตรกร สร้างความสามารถในการแข่งขันให้เกษตรกรไทย ตลอดจนน้อมรำลึกถึงพระมหากรุณาธิคุณในพระราชกรณียกิจพระปรีชา พระวิริยะอุตสาหะของ “พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร (ในหลวงรัชกาลที่ 9)” ได้ทรงพระราชทานอาชีพการเลี้ยงโคนมแก่ปวงชนชาวไทย จึงทรงได้รับการน้อมเกล้าฯ ถวายพระราชสมัญญาว่า “พระบิดาแห่งการโคนมไทย” จนถึงในหลวงรัชกาลที่ 10 ได้ทรงสืบสาน รักษา ต่อยอดโคนมอาชีพพระราชทานเพื่อความยั่งยืนใน “โคนมอาชีพพระราชทาน” ที่ถือกำเนิดขึ้นมากว่า 60 ปี
ดังนั้น กระทรวงเกษตรและสหกรณ์ โดย อ.ส.ค. จึงเตรียมจัดงาน “เทศกาลโคนมแห่งชาติ”ประจำปี 2565 ภายใต้หัวข้อ “นวัตกรรมและเทคโนโลยีโคนมไทยสู่ NEXT NORMAL” ระหว่างวันที่ 3 - 7 มกราคม 2565 ซึ่งพิธีเปิดในวันที่ 3 มกราคม 2565 ได้รับพระมหากรุณาธิคุณจากสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินไปทรงเปิดงานฯ ณ บริเวณเชิงเขาตาแป้น องค์การส่งเสริมกิจการโคนมแห่งประเทศไทย (อ.ส.ค.) อำเภอมวกเหล็ก จังหวัดสระบุรี
“เป็นที่ทราบกันดีว่าในอีก 4 ปีข้างหน้า คือปี 2568 ไทยจะเปิดตลาดภายใต้ความตกลงการค้าเสรี (FTA) เตรียมปลดล็อคภาษีนำเข้านมผงขาดมันเนย เกษตรกรจึงต้องมีการปรับตัวมากขึ้น เพราะจะเกิดการแข่งขันกับต่างประเทศสูงจึงเป็นเรื่องที่ท้าทาย ดังนั้นจึงต้องเริ่มปรับเปลี่ยนขบวนการพัฒนาการเลี้ยงโคนม เพื่อยกระดับ ต่อยอดอาชีพการเลี้ยงโคนมต่อไป ทั้งนี้ ตนได้มีแนวคิดในการจัดตั้งโรงงานนมผงในประเทศไทย โดย อ.ส.ค.ร่วมทุนกับเอกชน เพื่อผลิตนมผงคุณภาพดีแข่งขันกับตลาดต่างประเทศ ขณะนี้กำลังศึกษาถึงความเป็นไปได้ในเรื่องดังกล่าว รวมทั้งสนับสนุนให้เกษตรกรลดพื้นที่เพาะปลูกเกษตรกรรม และเพิ่มพื้นที่เลี้ยงโคนม เพื่อรองรับความต้องการของตลาด ต่อยอดให้เกิดความมั่นคง สร้างรายได้อย่างยั่งยืน” รมช.มนัญญา กล่าว
ด้านนายสมพร ศรีเมือง ผู้อำนวยการ อ.ส.ค. กล่าวเพิ่มเติมว่า ภายในงานมีการจัดกิจกรรมที่น่าสนใจ อาทิ จัดนิทรรศการย้อนรำลึก อ.ส.ค.60 ปี, การประกวดโคนมชิงถ้วยพระราชทาน และการเข้าเยี่ยมชมฟาร์มโคนมประสิทธิภาพสูง (Thai-Denmark Smart Dairy Farm) เป็นฟาร์มโคนมครบวงจรเปิดให้เกษตรกรเข้ามาศึกษาดูงานจะได้ความรู้เรื่องการบริหารจัดการฟาร์มอย่างเป็นระบบด้วยนวัตกรรมในการเพิ่มประสิทธิภาพภายในฟาร์มได้ นอกจากนี้ภายในงานยังจำหน่ายผลิตภัณฑ์นมไทย-เดนมาร์ค, ร้านค้าจำหน่ายอาหารสัตว์ และปัจจัยการเลี้ยงโคนม ตลอดจนร้านจำหน่ายของที่ระลึกที่มาร่วมออกบูธภายในงานครั้งนี้อีกมากมาย
วันศุกร์ที่ 6 สิงหาคม 2564
กสร.ชี้แจงนายจ้างสามารถออกคำสั่งให้ลูกจ้างเข้ารับการตรวจ หรือเข้ารับการฉีดวัคซีนได้  ก็ต่อเมื่อลูกจ้างมีความเสี่ยงที่จะติดเชื้อไวรัสโควิด–19
กรณีนายจ้างออกประกาศหรือคำสั่งให้ลูกจ้างทุกคนเข้ารับการตรวจจากแพทย์หรือเข้ารับการสร้างภูมิคุ้มกันโรคเพื่อป้องกันการแพร่ระบาดนั้นนายจ้างไม่มีอำนาจกระทำได้ แต่ถ้าข้อเท็จจริงปรากฏว่าลูกจ้างมีความเสี่ยงที่จะติดเชื้อโควิด นายจ้างสามารถออกคำสั่งดังกล่าวได้
นางโสภา เกียรตินิรชา รองอธิบดีและโฆษกกรมสวัสดิการและคุ้มครองแรงงาน (กสร.) กล่าวถึงกรณี นายจ้างมีประกาศหรือคำสั่งให้ลูกจ้างทุกคนเข้ารับการตรวจจากแพทย์หรือเข้ารับการสร้างเสริมภูมิคุ้มกันโรค (การฉีดวัคซีน) เพื่อป้องกันโรคในกรณีที่ลูกจ้างมีความเสี่ยงหรือต้องสงสัยว่าจะติดเชื้อไวรัสโควิด–19 แม้มีเจตนาเพื่อป้องกันการแพร่ระบาดของเชื้อไวรัสโควิด–19 ก็ตาม แต่ไม่ปรากฏว่ามีกฎหมายให้อำนาจนายจ้างดำเนินการดังกล่าวได้ อีกทั้งพระราชบัญญัติโรคติดต่อ พ.ศ. 2558 มอบอำนาจให้เจ้าพนักงานควบคุมโรคติดต่อที่จะสั่งให้ลูกจ้างที่มีความเสี่ยงที่จะติดเชื้อไวรัสโควิด–19 ตามเกณฑ์ที่กระทรวงสาธารณสุขกำหนด เช่น ผู้สัมผัสหรือใกล้ชิดกับผู้ติดเชื้อไวรัสโควิด–19 เป็นต้น เข้ารับการตรวจจากแพทย์ หรือเข้ารับการสร้างภูมิคุ้มกันโรค ตามวัน เวลา และสถานที่ที่เจ้าพนักงานควบคุมโรคติดต่อกำหนดไว้ ดังนั้น นายจ้างจึงไม่สามารถกระทำได้ หากนายจ้างไม่ให้ลูกจ้างที่ไม่ผ่านการตรวจหรือไม่ได้เข้ารับการสร้างภูมิคุ้มกันโรคเข้าทำงาน นายจ้างยังต้องจ่ายค่าจ้างให้แก่ลูกจ้างและหากนายจ้างไม่ให้ลูกจ้างเข้าทำงานและไม่จ่ายค่าจ้างให้หรือมีพฤติการณ์ใด ๆ ที่แสดงว่าเป็นการเลิกจ้างลูกจ้าง นายจ้างจะต้องจ่ายค่าชดเชยตามกฎหมายให้แก่ลูกจ้างด้วย อย่างไรก็ตามหากข้อเท็จจริงปรากฏว่า ลูกจ้างมีความเสี่ยงที่จะติดเชื้อไวรัสโควิด–19 นายจ้างอาจมีคำสั่งให้ลูกจ้างเข้ารับการตรวจจากแพทย์ หรือคำสั่งให้ลูกจ้างเข้ารับการสร้างภูมิคุ้มกันโรคเพื่อป้องกันโรคเป็นการเฉพาะรายได้ ถือว่าคำสั่งดังกล่าวเป็นคำสั่งที่มีลักษณะกำหนดขึ้นเพื่อคัดกรองป้องกัน เฝ้าระวัง รักษา ควบคุมมิให้เกิดการแพร่ระบาดของเชื้อไวรัสโควิด–19 อีกทั้งยังเป็นการป้องกันสุขภาพของบุคคลอื่น จึงเป็นคำสั่งที่ชอบด้วยกฎหมายหากลูกจ้างไม่ปฏิบัติตามคำสั่งโดยไม่มีเหตุอันสมควรถือว่าลูกจ้างฝ่าฝืนคำสั่งของนายจ้างอันชอบด้วยกฎหมายตามนัยมาตรา 119 (4) แห่งพระราชบัญญัติคุ้มครองแรงงาน พ.ศ. 2541 และมาตรา 583 แห่งประมวลกฎหมายแพ่งและพาณิชย์
โฆษก กสร. กล่าวเพิ่มเติมว่า เพื่อเป็นการป้องกันการแพร่ระบาดของเชื้อไวรัสโควิด– 19 นายจ้างควรให้ความรู้แก่ลูกจ้างว่าการเข้ารับการสร้างภูมิคุ้มกันโรคเป็นเรื่องที่จำเป็น เพื่อป้องกันมิให้เกิดการแพร่ระบาดของเชื้อไวรัส โควิด–19 รวมทั้งควรสร้างความเข้าใจให้แก่ลูกจ้างว่า การเข้ารับการสร้างภูมิคุ้มกันโรคถือเป็นการสร้างภูมิคุ้มกันให้แก่ตนเองและภูมิคุ้มกันหมู่ อีกทั้งยังเป็นการช่วยป้องกันการแพร่ระบาดของเชื้อไวรัสโควิด– 19 ได้อีกด้วย
วันพุธที่ 1 กันยายน 2564
รัฐมนตรีว่าการกระทรวงยุติธรรม หารือติดตามแนวทางทำกฎหมายแชร์ลูกโซ่ ชี้หากร่างใหม่ยาก อาจต้องขอแก้ พ.ร.ก.กู้ยืมเงินฯ แทน มอบปลัดเร่งหารือหน่วยงานที่เกี่ยวข้อง
รัฐมนตรีว่าการกระทรวงยุติธรรม หารือติดตามแนวทางทำกฎหมายแชร์ลูกโซ่ ชี้หากร่างใหม่ยาก อาจต้องขอแก้ พ.ร.ก.กู้ยืมเงินฯ แทน มอบปลัดเร่งหารือหน่วยงานที่เกี่ยวข้องสรุปให้ได้ใน 1 สัปดาห์ หวังเร่งช่วยประชาชนที่เดือดร้อน
เมื่อเวลา 10.00 น. นายสมศักดิ์ เทพสุทิน รัฐมนตรีว่าการกระทรวงยุติธรรม ประชุมวีดิโอคอนเฟอเรนซ์ โดยมี ศาสตราจารย์วิศิษฏ์ วิศิษฏ์สรอรรถ ปลัดกระทรวงยุติธรรม น.ส.ณัฐธ์ภัสส์ ยงใจยุทธ ผู้ช่วยรัฐมนตรีประจำกระทรวงยุติธรรม อธิบดีกรมต่างๆ ผู้บริหารและข้าราชการ ร่วมประชุมติดตาม ร่าง พ.ร.บ.ป้องกันและปราบปรามการกระทำความผิดในลักษณะแชร์ลูกโซ่ พ.ศ. ....
นายสมศักดิ์ กล่าวว่า ในเรื่องของร่าง พ.ร.บ.นี้ ตนอยากให้ฟังผู้ปฏิบัติ คือ กรมสอบสวนคดีพิเศษ (ดีเอสไอ) หากเดินต่อได้ก็จะทำต่อ หากไปไม่ได้ ต้องมีการปรับแก้ เพื่อให้เดินต่อไปได้ โดยร่าง พ.ร.บ.ฉบับนี้ กรมคุ้มครองสิทธิและเสรีภาพได้มีการเสนอเข้าที่ประชุมคณะรัฐมนตรีไปครั้งหนึ่งแล้ว และได้มีการรับฟังความคิดเห็นของประชาชน โดยส่วนใหญ่เห็นด้วย เพราะสอดคล้องกับสิทธิ และการปกป้องคุ้มครองประชาชน แต่มีส่วนหนึ่งประมาณ 3% ที่มองว่ามีกฎหมายอยู่แล้ว กลัวว่าจะเกิดความซ้ำซ้อน เป็นภาระงบประมาณ ควรบริหารงานมอบหมายให้หน่วยงานที่เกี่ยวข้อง ส่วนเรื่องของบทลงโทษ ส่วนใหญ่เห็นด้วย แต่อยากให้มีการเพิ่มองค์ประกอบความผิด
นายสมศักดิ์ กล่าวอีกว่า แชร์ลูกโซ่ คือ การชักชวน ควรเพิ่มนิยามของผู้เสียหาย หรือว่าหากการทำร่างกฎหมายใหม่ยาก เราจะเสนอแก้ พ.ร.ก. การกู้ยืมเงินที่เป็นการฉ้อโกงประชาชน พ.ศ. 2527 จะทำได้หรือไม่ อาจจะแก้ไม่กี่มาตรา น่าจะเป็นขั้นตอนที่ง่ายกว่า โดยตนขอให้ปลัดกระทรวงยุติธรรมและหน่วยงานต่างๆ ที่เกี่ยวข้องไปหารือกัน เพื่อให้ได้ข้อสรุปภายใน 1 สัปดาห์ เพื่อที่เราจะได้เร่งดำเนินการเป็นการช่วยเหลือประชาชนที่เดือดร้อน
วันอังคารที่ 15 กุมภาพันธ์ 2565
กรมทางหลวงชนบทพัฒนาเส้นทางเข้าอุทยานแห่งชาติแก่งตะนะ จังหวัดอุบลราชธานี เชื่อมโยงโครงข่ายทางสนับสนุนการท่องเที่ยว เพิ่มประสิทธิภาพความสะดวกปลอดภัยในการเดินทางทุกฤดูกาล
กรมทางหลวงชนบท (ทช.) กระทรวงคมนาคม โดยแขวงทางหลวงชนบทอุบลราชธานี ดำเนินโครงการพัฒนาเส้นทางเข้าสู่อุทยานแห่งชาติแก่งตะนะ อำเภอโขงเจียม จังหวัดอุบลราชธานี โดยการซ่อมสร้างผิวจราจรเป็นแบบแอสฟัลท์ติกคอนกรีต ระยะทาง 1.55 กิโลเมตร
กรมทางหลวงชนบท (ทช.) กระทรวงคมนาคม โดยแขวงทางหลวงชนบทอุบลราชธานี ดำเนินโครงการพัฒนาเส้นทางเข้าสู่อุทยานแห่งชาติแก่งตะนะ อำเภอโขงเจียม จังหวัดอุบลราชธานี โดยการซ่อมสร้างผิวจราจรเป็นแบบแอสฟัลท์ติกคอนกรีต ระยะทาง 1.55 กิโลเมตร ซึ่งอุทยานแห่งชาติแก่งตะนะเป็นสถานที่ท่องเที่ยวทางธรรมชาติได้รับความนิยมจากนักท่องเที่ยวเป็นจำนวนมาก เนื่องจากสามารถเดินทางมาท่องเที่ยวได้ตลอดทั้งปี และภายในมีสถานที่ท่องเที่ยวที่สวยงาม เช่น เกาะกลางลำน้ำดอนตะนะและสะพานแขวนข้ามแม่น้ำมูล การพัฒนาเส้นทางดังกล่าวจึงช่วยให้ประชาชนสามารถเดินทางเข้าสู่อุทยานได้อย่างสะดวกปลอดภัยในทุกฤดูกาลและสามารถรองรับปริมาณการจราจรจากถนนสายหลักที่เชื่อมต่อมายังอุทยานได้อย่างเต็มประสิทธิภาพ ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ที่ให้ความสำคัญกับการพัฒนาโครงสร้างพื้นฐานสนับสนุนการคมนาคม เพื่อเพิ่มประสิทธิภาพความสะดวกปลอดภัยในการเดินทางและการขนส่งให้กับประชาชน
วันศุกร์ที่ 8 ตุลาคม 2564
ครม. ไฟเขียว! จ้างหมอ - พยาบาล บุคลากรทางการแพทย์ 5,000 อัตรา รองรับสถานการณ์โควิด
....
น.ส.รัชดา ธนาดิเรก รองโฆษกรัฐบาล เผย ที่ประชุม ครม. (5 ต.ค.) เห็นชอบกรอบวงเงินรวม 4,335 ล้านบาท โครงการจ้างแพทย์ พยาบาลวิชาชีพ และสายงานบริการทางการแพทย์และสาธารณสุขที่จำเป็น ระยะเวลาการจ้างไม่เกิน 1 ปี จำนวน 5,000 อัตรา
1.แพทย์ 504 อัตรา
2.พยาบาลวิชาชีพ 3,945 อัตรา
3.นักวิชาการสาธารณสุขและบริการทางการแพทย์และสาธารณสุขที่จำเป็น รวมกัน 551 อัตรา
.
ซึ่งการจ้างงานดังกล่าว เพื่อเพิ่มบุคลากรในการดูแลรักษาผู้ป่วยของหน่วยบริการสาธารณสุขทั่วประเทศ และรองรับการเข้าถึงบริการทางการแพทย์แก่ผู้ป่วยโควิด-19 และประชาชนชนทั่วไป
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 15 มีนาคม 2565
รัฐบาลเปิดแผนเจรจาส่งออก "ผลไม้ไทย" ไปจีน เร่งแก้ปัญหาการจราจรติดขัดหน้าด่าน (โหย่วอี้กวาน ผิงเสียง ตงซิง และโมฮ่าน) พร้อมขยายตลาดสู่ตะวันออกกลาง
.....
จากปัญหาการส่งออกผลไม้ไทยไปประเทศจีน ได้รับผลกระทบจากนโยบาย Zero-Covid ของจีน ณ ด่านโหย่วอี้กวาน ผิงเสียง ตงซิง และโมฮ่าน ส่งผลให้การจราจรติดขัด และกระทบต่อการส่งออกผลไม้นั้น
.
รัฐบาลไม่ได้นิ่งนอนใจต่อปัญหาดังกล่าว ได้ติดตามและร่วมหารือกับทางการจีนหลายประเด็น ดังนี้
.
1.ขอให้ล้งไทยที่ผ่านกระบวนการอบรมหลักสูตร “ล้งปลอดโควิด-19” มี GMP Plus รับรอง (อบรมแล้วกว่า 400 แห่ง) สามารถผ่านด่านจีนได้โดยไม่ต้องเปิดทุกตู้
.
2.การขนส่งบนเส้นทางรถไฟจีน - ลาวนั้น ให้ปิดตู้ที่ประเทศลาว และส่งไปคุนหมิง โดยไม่ต้องแวะตรวจที่ด่านโมฮ่าน เพื่อให้สามารถส่งทุเรียนและผลไม้เศรษฐกิจอื่น ๆ ทางรางได้ ตั้งแต่เดือน มี.ค. นี้
.
3.เสนอให้มีการประชุมหารือกับประเทศจีน ลาวและเวียดนาม เพื่อตกลงมาตรการร่วมกันเรื่อง protocol ในเรื่องการเปิด - ปิดด่านชายแดนต่าง ๆ
.
4.เสนอให้ด่านมี Green Lane สำหรับผลไม้ไทยเป็นการเฉพาะ
.
นอกจากนี้ ก.เกษตรฯ ได้เตรียมมาตรการรองรับปัญหาผลไม้เศรษฐกิจล่วงหน้าทั้งระบบในปี 65 ไว้แล้ว รวมทั้งเร่งทำการตลาดในภูมิภาคตะวันออกกลาง เช่น ซาอุดีอาระเบีย สหรัฐอาหรับเอมิเรตส์ เป็นต้น
.
อ่านเพิ่มเติม คลิกhttps://www.thaigov.go.th/news/contents/details/52500
#ไทยคู่ฟ้า#ร่วมต้านโควิด19
-------------------
วันจันทร์ที่ 22 สิงหาคม 2565
อย่าเชื่อ อย่าแชร์ 22 - 28 ส.ค. 65 เกิดพายุ 9 ลูกพร้อมกัน ทำให้เกิดน้ำท่วมกรุงเทพฯ
.....
จากกรณีมีการแชร์ข่าวต่อ ๆ กันในโลกออนไลน์ ระบุว่าวันที่ 22 – 28 ส.ค. 65 จะเกิดพายุ 9 ลูกพร้อมกัน และล้อมประเทศไทยจนทำให้น้ำท่วมกรุงเทพฯ
.
กรมอุตุนิยมวิทยา ชี้แจงว่า ข้อมูลดังกล่าวไม่เป็นความจริง และไม่ได้มีที่มาจากข้อมูลของกรมอุตุนิยมวิทยา ซึ่งจากการวิเคราะห์สภาพอากาศล่าสุดในช่วง 22 – 28 ส.ค. 65 ยังไม่มีแนวโน้มว่าจะเกิดพายุถึง 9 ลูก ตามที่ปรากฏในสื่อดังกล่าว
.
อย่างไรก็ตาม สภาพอากาศของประเทศไทยขณะนี้อยู่ในช่วงฤดูฝน ปัจจัยที่ทำให้เกิดฝนหนักได้แก่ ร่องมรสุม และมรสุมตะวันตกเฉียงใต้ หากมีแนวโน้มว่าจะเกิดสภาพอากาศรุนแรง หรือมีพายุหมุนเขตร้อนเกิดขึ้นในมหาสมุทรแปซิฟิกหรือทะเลจีนใต้หรืออ่าวเบงกอลจริง และมีแนวโน้มที่จะส่งผลกระทบกับประเทศไทย จะประกาศเตือนล่วงหน้าอย่างน้อย 3 วัน
.
จึงขอความร่วมมือประชาชนอย่าหลงเชื่อ อย่าส่งต่อหรือแชร์ข้อมูลดังกล่าวในสื่อสังคมออนไลน์ต่าง ๆ และสามารถสอบถามข้อมูลเพิ่มเติมได้ที่ เว็บไซต์กรมอุตุนิยมวิทยาhttp://www.tmd.go.thหรือที่ 0-2399-4012-13 และ 1182 ตลอด 24 ชม.
#ไทยคู่ฟ้า#ร่วมต้านโควิด19
-------------------
วันจันทร์ที่ 8 สิงหาคม 2565
สบพ. จัดพิธีมอบประกาศนียบัตรและปิดการฝึกอบรมหลักสูตร Remotely Piloted Aircraft Controller and Launcher Training Course รุ่นที่ 1
...
เมื่อวันที่ 7 สิงหาคม 2565 ดร.พันศักดิ์ เนินทราย ผู้อำนวยการกองวิชาบริการการจราจรทางอากาศ รักษาการในตำแหน่งรองผู้ว่าการฝ่ายวิชาการ สถาบันการบินพลเรือน กระทรวงคมนาคม ได้ให้เกียรติเป็นประธานในพิธีมอบประกาศนียบัตรและปิดการฝึกอบรมหลักสูตร Remotely Piloted Aircraft Controller and Launcher Training Course รุ่นที่ 1 ณ ห้อง Oscar Room กองวิชาบริการการจราจรทางอากาศ ชั้น 6 อาคารศูนย์พัฒนาบุคลากรด้านการบิน สถาบันการบินพลเรือน
หลักสูตร Remotely Piloted Aircraft Controller and Launcher Training Course รุ่นที่ 1 จัดขึ้นระหว่างวันที่ 6 - 7 สิงหาคม 2565 ณ สถาบันการบินพลเรือน กรุงเทพมหานคร โดยหลักสูตรดังกล่าวเป็นความร่วมมือระหว่างสถาบันการบินพลเรือนกับ Drone Academy Thailand ซึ่งมีวัตถุประสงค์เพื่อให้ความรู้ทั้งภาคทฤษฎีและภาคปฏิบัติในการควบคุมอากาศยานซึ่งไม่มีนักบิน (โดรน) ที่ถูกต้อง เพื่อให้ผู้เข้ารับการฝึกอบรมสามารถทำการควบคุมอากาศยานซึ่งไม่มีนักบินได้อย่างถูกต้องตามข้อกฎหมายที่เกี่ยวข้อง
วันอาทิตย์ที่ 1 พฤษภาคม 2565
โฆษกรัฐบาลสวน “ประเสริฐ” ไม่ให้ค่าคำขู่อภิปรายฯ ขออย่าเป็นแค่ราคาคุย ถามกลับเอาอะไรมามั่นใจว่ารัฐบาลอยู่ไม่ครบเทอม ย้ำทำหน้าที่เพื่อประโยชน์ชาติมากกว่าเล่นเกมการเมือง
โฆษกรัฐบาลสวน “ประเสริฐ” ไม่ให้ค่าคำขู่อภิปรายฯ ขออย่าเป็นแค่ราคาคุย ถามกลับเอาอะไรมามั่นใจว่ารัฐบาลอยู่ไม่ครบเทอม ย้ำทำหน้าที่เพื่อประโยชน์ชาติมากกว่าเล่นเกมการเมือง
วันที่ 1 พ.ค. 65 นายธนกร วังบุญคงชนะ โฆษกประจำสำนักนายกรัฐมนตรี เปิดเผยถึงกรณีที่นายประเสริฐ จันทรรวงทอง เลขาธิการพรรคเพื่อไทย เชื่อว่ารัฐบาลจะอยู่ไม่ครบเทอมและจะเจอศึกหนักหลังเปิดสภา 22 พ.ค. นี้ ว่า รัฐบาลไม่ได้สนใจและไม่ให้ค่ากับคำขู่ของนายประเสริฐฯ และพรรคเพื่อไทยเลย เพราะพฤติกรรมชอบขู่ให้กลัวแต่เอาเข้าจริงไม่มีอะไรนั้นเป็นเอกลักษณ์ของพรรคการเมืองนี้อยู่แล้ว โดยเฉพาะการอภิปรายไม่ไว้วางใจทุกครั้งที่ชอบคุยโวว่ามีหมัดเด็ดอย่างนั้นอย่างนี้แต่สุดท้ายก็หยิบเอามุขเดิม ๆ มากล่าวหารัฐบาลแบบเลื่อนลอยไร้น้ำหนัก คราวนี้ก็คงเหมือนเดิมอีก ทั้งประเด็นที่ว่ารัฐบาลทุจริตต่อหน้าที่ ไม่ปฏิบัติตามรัฐธรรมนูญ หรือมาตรา 157 เข้าข่ายหลอกลวงประชาชน จึงอยากจะรอดูว่ามีอะไรใหม่หรือไม่และขอเชิญชวนพี่น้องประชาชนร่วมพิสูจน์ด้วยว่าจะเป็นไปตามที่นายประเสริฐฯ กล่าวไว้แค่ไหน ส่วนเรื่องที่เชื่อว่ารัฐบาลจะอยู่ไม่ครบเทอมนั้น อยากถามนายประเสริฐฯ ว่าเอาอะไรมามั่นใจเช่นนั้น หรือแค่ต้องการอยากมีอำนาจ อยากกลับมาเป็นรัฐบาลอีกเต็มแก่แล้ว จึงหาเรื่องดิสเครดิตคนอื่นไปเรื่อย ไม่นับรวมเรื่องที่ไปดีลหาคะแนนสนับสนุนจาก ส.ส.ฝ่ายรัฐบาลเพื่อมาล้มรัฐบาลเองในการอภิปรายฯ แบบไม่อายฟ้าดินอีก หรือแม้กระทั่งออกมาประกาศโชว์พาวว่าจะได้รับเลือกตั้งแบบแลนด์สไลด์เกิน 250 ที่นั่งด้วย
“ขอย้ำว่าพลเอก ประยุทธ์ จันทร์โอชา นายกรัฐมนตรีและ รมว.กลาโหม รวมทั้ง ครม. พร้อมเสมอและไม่หวั่นศึกใดทั้งสิ้นไม่ว่าจะ 3 ศึกหรือกี่ศึกก็ตาม เพราะรัฐบาลไม่เคยทำอะไรผิดและสามารถชี้แจงตอบได้ทุกประเด็น ขณะที่ ส.ส.ฝ่ายรัฐบาลทุกคนก็คำนึงถึงความถูกต้องเหมาะสมและประโยชน์ของบ้านเมืองมากกว่าที่จะเล่นเกมการเมืองไม่ว่าจะเป็นการพิจารณา พ.ร.บ.งบประมาณปี 2566 หรือการอภิปรายไม่ไว้วางใจก็ตาม ขอเพียงฝ่ายค้านทำการบ้านให้หนัก ๆ อย่าให้เป็นแค่เพียงราคาคุยเท่านั้นก็พอ” นายธนกร กล่าว
วันอังคารที่ 14 กันยายน 2564
นายกฯ และ รมว.กลาโหม มอบ รมช.คลัง เกาะติดสถานการณ์น้ำท่วมเพชรบูรณ์ เร่งหน่วยงานระดมช่วยเหลือ 11 ตำบล จัดถุงยังชีพถึงมือ ปชช.
นายกฯ และ รมว.กลาโหม มอบ รมช.คลัง ลงพื้นที่ตรวจสถานการณ์น้ำท่วม อ.หล่มสัก จ.เพชรบรูณ์ หลังฝนตกต่อเนื่อง พร้อมนำสารและถุงยังชีพ ส่งความห่วงใย มอบกำลังใจให้ประชาชน และเจ้าหน้าที่ปฎิบัติงาน ร่วมแก้ปัญหาน้ำเอ่อล้นท่วม กว่า 2,000 ครัวเรือน
นายกฯ และ รมว.กลาโหม มอบ รมช.คลัง ลงพื้นที่ตรวจสถานการณ์น้ำท่วม อ.หล่มสัก จ.เพชรบรูณ์ หลังฝนตกต่อเนื่อง พร้อมนำสารและถุงยังชีพจากนายกฯ และ รมว.กลาโหม ส่งความห่วงใย มอบกำลังใจให้ประชาชน และเจ้าหน้าที่ปฎิบัติงาน ร่วมแก้ปัญหาน้ำเอ่อล้นท่วม กว่า 2,000 ครัวเรือน ใน 11 ตำบล อำเภอหล่มสัก และเขตเทศบาล กำชับหน่วยงานท้องถิ่นเข้าช่วยเหลือจัดทำแผนเร่งระบายน้ำ เพื่อให้สถานการณ์กลับเข้าสู่ภาวะปกติโดยเร็ว
วันนี้ ( 14 กันยายน 2564 ) นายสันติ พร้อมพัฒน์ รัฐมนตรีช่วยว่าการกระทรวงการคลัง ลงพื้นที่ตรวจเยี่ยมและให้กำลังใจผู้ประสบภัยในพื้นที่ ตำบลตาลเดี่ยว อำเภอหล่มสัก จังหวัดเพชรบรูณ์ พร้อมมอบเครื่องอุปโภคบริโภคและสิ่งของจำเป็น จำนวน 1,000 ชุด เพื่อบรรเทาความเดือดร้อนให้กับประชาชน หลังจากเกิดภาวะน้ำท่วมขัง ในหลายพื้นที่ของอำเภอ จากปริมาณฝนที่ตกมาอย่างต่อเนื่องในช่วง 9 -11 กันยายน 2564 ที่ผ่านมา เป็นเหตุให้บ้านเรือนได้รับผลกระทบจำนวนมาก ส่วนใหญ่เป็นชุมชนที่อยู่ริมแม่น้ำป่าสัก เป็นผลทำให้ปริมาณน้ำเอ่อล้นในพื้นที่วงกว้าง การสัญจรของประชาชนเป็นไปอย่างยากลำบาก มีผลต่อการประกอบอาชีพ ซึ่งรัฐบาลจะเร่งดำเนินการร่วมกับหน่วยงานที่เกี่ยวข้องในการวางแผนแก้ไขปัญหาเพื่อให้ประชาชนสามารถกลับมาดำเนินชีวิตได้ตามปกติ
นายสันติ กล่าวว่า พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีความห่วงใยประชาชนที่ได้รับผลกระทบจากอุทกภัยในพื้นที่ครั้งนี้ โดยนำสารจากนายกรัฐมนตรีและรัฐมนตรีว่าการกระทรวงกลาโหม เพื่อส่งต่อขวัญและกำลังใจในการต่อสู้กับความยากลำบากที่เกิดขึ้นในช่วงที่วิกฤตมามอบให้กับประชาชน รวมถึงเจ้าหน้าที่ทุกฝ่ายทั้งภาครัฐและเอกชนและอาสาสมัครในการปฎิบัติหน้าที่ดูแลประชาชนในพื้นที่ ซึ่งรัฐบาลพร้อมเข้าไปช่วยเหลือประชาชนอย่างเต็มกำลัง และพร้อมรับฟังข้อเสนอแนะ เพื่อนำไปสู่การแก้ไขปัญหาในอนาคต โดยการเสนอผ่านหน่วยงานระดับจังหวัด และสมาชิกสภาผู้แทนราษฎรในพื้นที่
ทั้งนี้ จากการได้รับรายงานสถานการณ์อุทุกภัยในพื้นที่อำเภอหล่มสัก พบว่ามีประชาชนกว่า 2,000 ครัวเรือน จาก 11 ตำบล 62 หมู่บ้าน รวมเขตเทศบาลเมืองหล่มสัก 11 ชุมชน ซึ่งขณะนี้สถานการณ์น้ำท่วมในพื้นที่โดยรวมได้เริ่มลดระดับ เนื่องจากทางจังหวัดได้มีการติดตั้งเครื่องผลักดันน้ำเพื่อเร่งอัตราการไหลของน้ำให้เร็วน้ำ เพื่อระบายน้ำออกจากพื้นที่ประสบภัยให้ได้มากที่สุด อย่างไรก็ตามทางจังหวัดได้มีแผนการดำเนินโครงการที่เกี่ยวข้องในการสร้างเขื่อนป้องกันตลิ่งในอนาคต เพื่อเป็นการสร้างทางระบายน้ำให้มีประสิทธิภาพ
วันศุกร์ที่ 14 มกราคม 2565
ธ.ก.ส. โอนเงินประกันรายได้เกษตรกรชาวสวนยาง และเงินสนับสนุนค่าบริหารจัดการข้าว รวมกว่า 1 พันล้านบาท
ธ.ก.ส. โอนเงินประกันรายได้เกษตรกรชาวสวนยาง ระยะที่ 3 รอบที่ 1-2 เพิ่มเติม และรอบที่ 3 เข้าบัญชีเกษตรกรโดยตรงแล้ววันนี้ (14 ม.ค. 65) กว่า 480,000 ราย เป็นเงินกว่า 500 ล้านบาท
ธ.ก.ส. โอนเงินประกันรายได้เกษตรกรชาวสวนยาง ระยะที่ 3 รอบที่ 1-2 เพิ่มเติม และรอบที่ 3 เข้าบัญชีเกษตรกรโดยตรงแล้ววันนี้ (14 ม.ค. 65) กว่า 480,000 ราย เป็นเงินกว่า 500 ล้านบาท พร้อมทั้งโอนเงินตามโครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าว ปีการผลิต 2564/65 ครั้งที่ 3 แก่เกษตรกรกว่า 62,000 ราย เป็นเงินกว่า 400 ล้านบาท
นายกษาปณ์ เงินรวง รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ตามมติคณะรัฐมนตรี เมื่อวันที่ 30 พฤศจิกายน 2564 และมติกรรมการ ธ.ก.ส. เมื่อวันที่ 3 ธันวาคม 2564 ได้อนุมัติวงเงินงบประมาณและมอบหมายให้ ธ.ก.ส. ดำเนินโครงการประกันรายได้เกษตรกรชาวสวนยาง ระยะที่ 3 เพื่อให้เกษตรกรชาวสวนยางมีรายได้ที่แน่นอนจากการประกันรายได้ ช่วยบรรเทาความเดือดร้อนจากปัญหาราคายางตกต่ำ อันเนื่องมากจากภาวะเศรษฐกิจถดถอยจากวิกฤตการแพร่ระบาดของเชื้อไวรัสโควิด-19 ปัญหาภัยธรรมชาติ และช่วยสร้างความมั่นคงในอาชีพ โดยในวันนี้ (14 มกราคม 2565) ธ.ก.ส. ได้โอนเงินประกันรายได้ดังกล่าวเข้าบัญชีเกษตรกรโดยตรง สำหรับรอบที่ 1-2 เพิ่มเติม และรอบที่ 3 แก่เกษตรกรจำนวน 484,609 ราย เป็นเงิน 568 ล้านบาท
โครงการดังกล่าวเป็นการประกันรายได้ตามการผลิตแต่ละประเภท ได้แก่ ยางพาราแผ่นดิบคุณภาพดี ประกันราคา 60 บาท/กิโลกรัม น้ำยางสด (DRC 100%) ประกันราคา 57 บาท/กิโลกรัม และยางก้อนถ้วย (DRC 50%) ประกันราคา 23 บาท/กิโลกรัม เป้าหมายเกษตรกร 1.88 ล้านราย พื้นที่สวนยางกว่า 19.16 ล้านไร่ วงเงินงบประมาณ 9,783.61 ล้านบาท
นอกจากนี้ ในวันเดียวกัน ธ.ก.ส. ได้โอนเงินตามโครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าว ปีการผลิต 2564/65 ครั้งที่ 3 แก่เกษตรกร 62,374 ราย เป็นเงิน 490 ล้านบาท เพื่อช่วยเหลือและบรรเทาความเดือดร้อนของเกษตรกรจากภาระต้นทุนการผลิตที่สูงขึ้น รวมถึงเป็นการจูงใจให้เกษตรกรดูแลรักษาข้าวให้มีคุณภาพดี เพื่อที่จะมีโอกาสขายข้าวในราคาที่สูงและมีรายได้มากขึ้น โดยรัฐบาลสนับสนุนเงินให้เกษตรกรที่ขึ้นทะเบียนผู้ปลูกข้าว ปีการผลิต 2564/65 รอบที่ 1 กับ กรมส่งเสริมการเกษตร กระทรวงเกษตรและสหกรณ์ ในอัตราไร่ละ 1,000 บาท สูงสุดไม่เกิน 20 ไร่ หรือไม่เกิน 20,000 บาทต่อครัวเรือน เป้าหมายเกษตรกรจำนวน 4.69 ล้านครัวเรือน วงเงินงบประมาณจำนวน 53,871.84 ล้านบาท
ทั้งนี้ เกษตรกรสามารถตรวจสอบผลการโอนเงินได้ทางแอปพลิเคชัน ธ.ก.ส. A-Mobile ตลอด 24 ชั่วโมง และจะมีข้อความแจ้งเตือนเงินเข้าบัญชีผ่าน LINE Official BAAC Family กรณีที่ลูกค้าสมัครใช้บริการ BAAC Connect รวมถึงสามารถเบิกถอนเงินสดผ่านตู้ ATM ของ ธ.ก.ส. ทั่วประเทศ
วันอังคารที่ 20 กรกฎาคม 2564
ไฟเขียว! จัดซื้อชุดตรวจโควิด ATK แจกจ่าย ปชช.
....
บอร์ด สปสช. เตรียมจัดซื้อชุดตรวจโควิด Antigen Test Kit (ATK) กว่า 8.5 ล้านชุด วงเงินเบื้องต้น 1,014 ล้านบาทเพื่อให้หน่วยบริการที่มีหน้าที่รับผิดชอบนำไปแจกจ่ายให้กับประชาชนทุกคน
.
โดยแผนจัดซื้อ ATK ดำเนินการภายใต้โครงการยา เวชภัณฑ์ และอุปกรณ์ทางการแพทย์ที่จำเป็นตามโครงการพิเศษ ปี 2564 คาดว่าจะนำแจกจ่ายให้ประชาชนทั้งคนไทย รวมทั้งแรงงานต่างด้าว ในช่วงเดือน ส.ค. - ก.ย. 2564
.
สำหรับจำนวนชุดตรวจโควิด ATK 8.5 ล้านชิ้นนั้น เป็นการประเมินจากจำนวนผู้ติดเชื้อ ณ เวลาปัจจุบัน จนถึงเดือน ก.ย. 2564
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันศุกร์ที่ 26 พฤศจิกายน 2564
"จิตอาสา สำนักงานปลัดกระทรวงกลาโหม เราทำความ ดี ด้วยหัวใจ"
"จิตอาสา สำนักงานปลัดกระทรวงกลาโหม เราทำความ ดี ด้วยหัวใจ"
วันพฤหัสบดีที่ 30 กันยายน 2564
กระทรวงอุตสาหกรรม ปล่อยรถขนถุงยังชีพช่วยเหลือผู้ประสบภัยน้ำท่วมจากพายุโซนร้อน "เตี้ยนหมู่" จ.ชัยภูมิ
กระทรวงอุตสาหกรรมร่วมใจช่วยเหลือผู้ประสบภัยน้ำท่วม ปล่อยรถขนถุงยังชีพ
วันนี้ (30 กันยายน 2564) นางวรวรรณ ชิตอรุณ รองปลัดกระทรวงอุตสาหกรรม พร้อมด้วย นายทาวัน ทวีถาวรสวัสดิ์ ผู้ช่วยปลัดกระทรวงอุตสาหกรรม ปล่อยรถขนถุงยังชีพ "กระทรวงอุตสาหกรรมร่วมใจช่วยเหลือผู้ประสบภัยน้ำท่วม" ซึ่งจะนำไปแจกจ่ายให้แก่ประชาชนที่ได้รับผลกระทบจากพายุโซนร้อน "เตี้ยนหมู่" จำนวน 500 ชุด ซึ่งภายในถุงยังชีพประกอบด้วยสิ่งของเครื่องอุปโภค บริโภคที่จำเป็น อาทิ บะหมี่กึ่งสำเร็จรูป ปลากระป๋อง ซีอิ้ว ข้าวสาร สบู่ ยาสีฟัน ทิชชู่ น้ำตาล ยาสระผม เป็นต้น ณ อาคารสำนักงานปลัดกระทรวงอุตสาหกรรม
กระทรวงอุตสาหกรรมหวังเป็นส่วนหนึ่งที่ช่วยบรรเทาความเดือดร้อนให้ประชาชนและส่งกำลังใจให้แก่ทุกภาคส่วนร่วมผ่านสถานการณ์วิกฤตนี้ไปด้วยกัน
วันจันทร์ที่ 27 กันยายน 2564
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม ตรวจท่าเทียบเรือโดยสารในพื้นที่จังหวัดระยอง เตรียมพร้อมรับนักท่องเที่ยวหลังรัฐบาลเตรียมคลายล็อกดาวน์
...
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม ลงพื้นที่ตรวจท่าเทียบเรือโดยสารในพื้นที่ตำบลบ้านเพ - เกาะเสม็ด จังหวัดระยอง และการปฏิบัติงานของเจ้าหน้าที่ตามมาตรการป้องกันการแพร่ระบาดของโรคติดเชื้อไวรัส COVID-19 เพื่อเตรียมพร้อมรับนักท่องเที่ยวหลังรัฐบาลเตรียมคลายล็อกดาวน์ โดยมีเจ้าหน้าที่กรมเจ้าท่าให้การต้อนรับ เมื่อวันที่ 25 กันยายน 2564
นายอธิรัฐ รัตนเศรษฐ กล่าวว่า จากสถิติ 3 เดือนย้อนหลังตั้งแต่เดือนมิถุนายน - สิงหาคม 2564 มีนักท่องเที่ยวใช้บริการท่าเทียบเรือกว่า 15,476 คน เฉลี่ยเดือนละประมาณ 5,000 กว่าคน ซึ่งภายหลังคลายล็อกดาวน์คาดว่าจะมีประชาชนเดินทางมาท่องเที่ยวเป็นจำนวนเพิ่มมากขึ้น จึงได้มอบหมายให้สำนักงานเจ้าท่าภูมิภาคสาขาระยองจัดทำแผนการเตรียมความพร้อมเปิดพื้นที่รับนักท่องเที่ยว ในการกำหนดมาตรการตรวจคัดกรองการเดินทางเข้า - ออกทางน้ำ โดยให้บูรณาการร่วมกับทุกหน่วยงานที่เกี่ยวข้องภายใต้มาตรการป้องกันและควบคุมโรคติดเชื้อไวรัส COVID-19 ดังนี้
1. กำหนดให้ท่าเทียบเรือโดยสาร จำนวน 2 ท่า เป็นด่านตรวจทางน้ำ ได้แก่ ท่าเทียบเรือหน้าด่านเกาะเสม็ด ตำบลเพ อำเภอเมืองระยอง และท่าเทียบเรือเทศบาลตำบลบ้านเพ ตำบลเพ อำเภอเมืองระยอง
2. ให้ตรวจสอบความปลอดภัยของท่าเทียบเรือ เรือโดยสาร และความพร้อมของอุปกรณ์ช่วยชีวิต
3. กำชับให้ผู้ประกอบการท่าเรือ นายเรือ ผู้ควบคุมเรือ ต้องปฏิบัติตามประกาศของกรมเจ้าท่าเรื่องมาตรการควบคุมควบคุมการแพร่ระบาดของโรคติดเชื้อไวรัส COVID-19
4. ให้ผู้โดยสารทุกคนต้องปฏิบัติ ดังนี้
4.1 ต้องสวมใส่หน้ากากอนามัยหรือหน้ากากผ้าทุกคน
4.2 ให้ล้างมือด้วยแอลกอฮอล์หรือเจล
4.3 นั่งหรือยืนห่างกันอย่างน้อยหนึ่งเมตร เพื่อป้องกันการติดต่อสัมผัสหรือแพร่เชื้อฯ ทางละอองฝอยน้ำลาย
4.4 ขอความร่วมมือผู้โดยสารปฏิบัติตามคำแนะนำของนายเรือ หรือผู้ควบคุมเรือ และเจ้าหน้าที่ของรัฐ
ทั้งนี้ รัฐมนตรีช่วยว่าการกระทรวงคมนาคม ได้เน้นย้ำให้เจ้าหน้าที่ทุกคนปฏิบัติงานด้วยความเข้มงวดมากกว่าในสถานการณ์ปกติ เพื่อให้ผู้ที่เดินทางมาท่องเที่ยวได้รับความปลอดภัยสูงสุด รวมทั้งให้ใส่ใจในการดูแล และสร้างความมั่นใจในการท่องเที่ยวทางน้ำต่อไป
วันจันทร์ที่ 28 มีนาคม 2565
โฆษกรัฐบาล เผย นายกฯ เห็นใจพี่น้องแรงงาน ออกมาตรการลดเงินสมทบผู้ประกันตนทุกมาตราเป็นเวลา 3 เดือน ช่วยนายจ้าง-ลูกจ้าง ฝ่าเศรษฐกิจที่ได้จากผลกระทบสถานการณ์ความขัดแย้งรัสเซีย-ยูเครน
โฆษกรัฐบาล เผย นายกฯ เห็นใจพี่น้องแรงงาน ออกมาตรการลดเงินสมทบผู้ประกันตนทุกมาตราเป็นเวลา 3 เดือน ช่วยนายจ้าง-ลูกจ้าง ฝ่าเศรษฐกิจที่ได้จากผลกระทบสถานการณ์ความขัดแย้งรัสเซีย-ยูเครนกว่า 24.2 ล้านคน เริ่ม พ.ค.- ก.ค. 65
วันที่ 28 มีนาคม 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามสถานการณ์ความขัดแย้งยูเครน – รัสเซีย และได้มีความห่วงใยต่อพี่น้องประชาชนที่ได้รับผลกระทบจากราคาพลังงาน และสั่งการทุกหน่วยงานประเมินพร้อมออกมาตรการช่วยเหลือประชาชนจากสถานการณ์ดังกล่าว ในส่วนของกระทรวงแรงงาน ได้กำหนดมาตรการลดเงินสมทบทั้งในส่วนของนายจ้างและผู้ประกันทุกมาตรา ม.33, ม. 39 และ ม. 40 เป็นระยะเวลา 3 เดือน เริ่มตั้งแต่เดือนพฤษภาคม – กรกฎาคม 2565 ได้แก่
1) ผู้ประกันตนมาตรา 33 จำนวน 11.2 ล้านคน จะได้ลดเงินสมทบจากร้อยละ 5 ของค่าจ้าง เหลือ ร้อยละ 1 ของค่าจ้าง ยกตัวอย่างหากคิดบนฐานค่าจ้าง 15,000 บาท จากเดิมต้องส่งเงินสบทบ 750 บาท จะลดลงเหลือส่งเงินสมทบ 150 บาท ทำให้สามารถลดภาระค่าครองชีพ ไปได้ประมาณ 600 บาทต่อคนต่อเดือน
2) ผู้ประกันตนมาตรา 39 จำนวน 1.9 ล้านคน จะได้ลดเงินสมทบจากร้อยละ 9 เหลือร้อยละ 1.9 คือจากเดิมที่ต้องส่งเงินสมทบ 432 บาท จะลดลงเหลือส่งเงินสมทบ 91 บาท หรือลดภาระค่าครองชีพไปได้ประมาณ 341 บาทต่อคนต่อเดือน
3) ผู้ประกันตนมาตรา 40 จำนวน 10.7 ล้านคน จะได้ลดเงินสมทบในแต่ละทางเลือกลงร้อยละ 40 มี 3 ทางเลือก คือ ทางเลือกที่ 1 ลดการส่งเงินทบจากเดิม 70 บาท ลดลงเหลือ 42 บาท ทางเลือกที่ 2ลดการส่งเงินทบจากเดิม 100 บาท ลดลงเหลือ 60 บาท และ ทางเลือกที่ 3 ลดการส่งเงินทบจากเดิม 300 บาท ลดลงเหลือ 180 บาท หรือลดภาระค่าครองชีพไปได้ประมาณ 84 – 360 บาทต่อคนต่อ 3 เดือน
โฆษกประจำสำนักนายกรัฐมนตรี กล่าวต่อไปว่า มาตรการช่วยเหลือแรงงานนี้ ยังช่วยนายจ้าง จำนวน 5 แสนราย จะได้ลดเงินสมทบจากร้อยละ 5 เหลือร้อยละ 1 ซึ่งเป็นการลดต้นทุนการผลิต ยกตัวอย่างเช่น หากนายจ้างจ่ายค่าจ้างบนฐานเงินเดือน 15,000 บาทต่อลูกจ้าง 1 คน หากนายจ้างมีลูกจ้าง 1,000 คน จะสามารถลดต้นทุนการผลิตของนายจ้างต่อเดือนลง 600,000 บาท รวมระยะเวลา 3 เดือนเป็นเงินทั้งสิ้น 1,800,000 บาท ทั้งนี้ ในส่วนของมาตรการลดเงินสมทบผู้ประกันตนดังกล่าวจะเกิดประโยชน์แก่พี่น้องประชาชนประมาณ 24.2 ล้านคน เป็นเม็ดเงินมูลค่าประมาณ 34,540 ล้านบาท
วันศุกร์ที่ 17 กันยายน 2564
วงเงินใหม่มาแล้ว... ! บสย. พร้อมค้ำ เฟส 2  สินเชื่อฟื้นฟู 100,000 ล้านบาท ปรับเกณฑ์ใหม่ ช่วยผู้ประกอบการกลุ่มไมโคร – SMEs เปราะบาง มากขึ้น จ่ายเบา ค่าธรรมเนียมต่ำ เริ่มต้น 1% ต่อปี
บสย.เปิดค้ำแล้ว พ.ร.ก.สินเชื่อฟื้นฟูเฟส 2 วงเงิน 100,000 ลบ. มั่นใจกระตุ้น ศก.ไตรมาสสุดท้าย ปรับเกณฑ์ใหม่ช่วยกลุ่มไมโคร–SMEs เปราะบาง มากขึ้น จ่ายเบาค่าธรรมเนียมต่ำ เริ่มต้น 1 % ต่อปี นาน 4 ปี เติมสภาพคล่องขยายวงเงินสินเชื่อ สูงสุด 50 ล้านบาทต่อราย
นางวสุกานต์ วิศาลสวัสดิ์ รักษาการผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า ขณะนี้ บสย. ได้เปิดรับคำขอค้ำประกันสินเชื่อกับสถาบันการเงิน ที่เข้าร่วมโครงการค้ำประกันสินเชื่อ ตามพระราชกำหนดให้ความช่วยเหลือและฟื้นฟูผู้ประกอบธุรกิจที่ได้รับผลกระทบจากการระบาดของโรคติดต่อเชื้อไวรัสโคโรนา 2019 พ.ศ. 2564 ระยะที่ 2 พ.ศ. 2564 วงเงิน 100,000 ล้านบาท สำหรับผู้ประกอบธุรกิจ 3 กลุ่มได้แก่ 1. ผู้ประกอบการกลุ่มไมโคร (Micro) 2.ผู้ประกอบการ SMEs 3. กลุ่ม คอร์ปอเรท (Corporate)
จุดเด่นของโครงการคือ การปรับเกณฑ์การค้ำประกันสินเชื่อให้ดียิ่งขึ้น เพื่อช่วยผู้ประกอบการกลุ่มไมโคร และ กลุ่ม SMEs เปราะบาง ได้ลดภาระต้นทุนค่าธรรมเนียม และเพิ่มโอกาสได้วงเงินสินเชื่อเพิ่ม ได้แก่
1.ปรับลดค่าธรรมเนียมค้ำประกันทันทีตั้งแต่ปีแรก สำหรับผู้ประกอบการกลุ่มไมโคร และ กลุ่ม SMEs เปราะบาง จ่ายเบา เริ่มต้นเพียง 1% ต่อปีต่อเนื่อง 4 ปีแรก รวม 13% ตลอดระยะเวลา 10 ปี
2.เพิ่มโอกาสผู้ประกอบการกลุ่มไมโคร และกลุ่ม SMEs เปราะบาง ได้รับวงเงินสินเชื่อเพิ่มขึ้นสูงสุด 50 ล้านบาทต่อราย
3.เพิ่มความมั่นใจให้ธนาคารปล่อยสินเชื่อโดย บสย. จ่ายค่าประกันชดเชยเต็ม 100% ในกลุ่มไมโคร (Micro) จากเดิม 90% และ กลุ่ม SMEs เปราะบาง จากเดิม 80%
สำหรับผู้ประกอบการกลุ่มคอร์ปอเรท (Corporate) รัฐบาลได้ช่วยบรรเทาภาระต้นทุน จ่ายค่าธรรมเนียม 1% ต่อปีต่อเนื่อง 2 ปีแรก รวม 14 % ตลอดระยะเวลา 10 ปี โดย บสย. ค้ำประกันสูงสุดไม่เกิน 150 ล้านบาทต่อรายต่อสถาบันการเงิน และมีระยะเวลาค้ำประกันสูงสุดถึง 10 ปี เริ่มรับคำขอตั้งแต่วันที่ 6 กันยายน 2564 สิ้นสุดรับคำขอวันที่ 9 ตุลาคม 2566
โดยคุณสมบัติของผู้ประกอบการที่ขอรับการค้ำประกันสินเชื่อ ประกอบด้วย
1. เป็นบุคคลธรรมดา หรือนิติบุคคล ที่จดทะเบียนและมีสถานประกอบการในประเทศไทย
2. มีวงเงินสินเชื่อธุรกิจกับสถาบันการเงิน ณ วันที่ 28 ก.พ.2564 ไม่เกิน 500 ล้านบาท หรือไม่มีวงเงินสินเชื่อธุรกิจกับสถาบันการเงิน
3. ไม่เป็น NPL ณ 31 ธ.ค.2562
4. ไม่เป็นบริษัทที่จดทะเบียนในตลาดหลักทรัพย์ ยกเว้น บริษัทที่จดทะเบียนในตลาด MAI
5. ไม่เป็นผู้ประกอบธุรกิจทางการเงิน
ทั้งนี้ในกระบวนการพิจารณาการอนุมัติค้ำประกันสินเชื่อ ประกอบด้วย 8 ขั้นตอนดังนี้ 1.ผู้ขอสินเชื่อติดต่อธนาคารพร้อมยื่นเอกสาร 2.ธนาคารพิจารณาอนุมัติสินเชื่อ 3.ธนาคารนำส่งเอกสารให้ธนาคารแห่งประเทศไทยเพื่อพิจารณาอนุมัติสินเชื่อ 4.ธนาคารส่งคำขอค้ำประกันสินเชื่อมาที่ บสย. 5. บสย.ตรวจสอบเอกสาร ถูกต้อง ครบถ้วน 6.อนุมัติค้ำประกัน 7. บสย.แจ้งอนุมัติพร้อมส่งเอกสารเพื่อให้ธนาคารนัดหมายผู้ขอสินเชื่อ 8.ผู้ประกอบการได้รับสินเชื่อ
ผู้ประกอบการที่มีความประสงค์เข้าร่วมโครงการสามารถสอบถามข้อมูลเพิ่มเติมหรือขอรับคำปรึกษาฟรีที่ศูนย์ที่ปรึกษาทางการเงิน SMEs หรือ บสย. F.A. Center ที่ บสย. Call Center 02-890-9999 ในวันเวลาทำการ จันทร์-ศุกร์ เวลา 8.30-16.30 น.
สำหรับผลดำเนินงาน ค้ำประกันสินเชื่อ ระหว่าง 1 มกราคม ถึง 12 กันยายน 2564 บสย. ได้อนุมัติค้ำประกันสินเชื่อ รวมทุกโครงการวงเงินรวม กว่า 182,000 ล้านบาท และได้อนุมัติหนังสือค้ำประกัน (LG) ไปแล้วจำนวนกว่า 162,800 ฉบับ
วันเสาร์ที่ 2 ตุลาคม 2564
สธ.แจงยะลาติดโควิดสูงแต่ไม่ใช่คลัสเตอร์ใหญ่ เร่งระดมทุกมาตรการเพื่อควบคุมโรค
กระทรวงสาธารณสุข แจงสถานการณ์โควิด 19 จ.ยะลา พบผู้ติดเชื้อเพิ่มขึ้น 738 ราย แต่ไม่ใช่การระบาดเป็นคลัสเตอร์ใหญ่
กระทรวงสาธารณสุข แจงสถานการณ์โควิด 19 จ.ยะลา พบผู้ติดเชื้อเพิ่มขึ้น 738 ราย แต่ไม่ใช่การระบาดเป็นคลัสเตอร์ใหญ่ ยังเป็นการติดเชื้อในบ้านและชุมชน เดินหน้าสร้างความตระหนักเรื่องมาตรการป้องกันตนเองสูงสุดตลอดเวลา ตรวจ ATK 10% ทุกสัปดาห์ และเร่งรณรงค์ให้ประชาชนมาฉีดวัคซีนให้ครอบคลุมโดยเร็ว ลดการแพร่เชื้อในสถานที่เสี่ยง ทั้งโรงงาน ร้านอาหาร และตลาด
นายแพทย์เกียรติภูมิ วงศ์รจิต ปลัดกระทรวงสาธารณสุข กล่าวถึงสถานการณ์โรคโควิด 19 จ.ยะลา ว่า วันนี้ (2 ตุลาคม 2564) ประเทศไทยมีผู้ป่วยโควิดรักษาหาย 13,127 ราย สูงกว่าผู้ติดเชื้อรายใหม่ที่พบ 11,375 ราย และเสียชีวิต 87 ราย สำหรับ จ.ยะลา ที่พบการติดเชื้อเพิ่มขึ้นมาเป็นอันดับ 2 ของประเทศ คือ 738 รายนั้น ได้รับรายงานจากนายแพทย์สาธารณสุขจังหวัดยะลาว่า การติดเชื้อในพื้นที่ยังเป็นลักษณะเดิม คือ การติดเชื้อในบ้านและชุมชน ไม่ได้มีการระบาดเป็นคลัสเตอร์ใหญ่ ปัจจัยเสี่ยงสำคัญคือการจัดกิจกรรมรวมกลุ่มคน เช่น งานแต่งงานงานเลี้ยงในชุมชน เป็นต้น สำหรับโรงพยาบาลได้เตรียมความพร้อมรองรับผู้ป่วยได้เพียงพอ จ.ยะลา มีอัตราเสียชีวิตร้อยละ 0.74 น้อยกว่าค่าเฉลี่ยของประเทศ
สำหรับแนวทางการลดผู้ติดเชื้อ จะเฝ้าระวังการเสียชีวิตของกลุ่มเสี่ยงอย่างต่อเนื่องและคัดกรองการติดเชื้อในชุมชน รวมถึงย้ำมาตรการ DMHT ซึ่งผู้ติดเชื้อส่วนใหญ่เป็นกลุ่มวัยรุ่นและคนทำงาน จะมีการตั้งศูนย์สู้ภัยโควิดในที่ทำงาน เช่น สำนักงาน โรงงาน สถานประกอบการ ร้านอาหาร และตลาด โดยเน้นมาตรการป้องกันตนเองขั้นสูงสุด (Universal Prevention) และการทำงานที่บ้าน (Work From Home) การตรวจพนักงานด้วยชุดตรวจ ATK ประมาณ 10% ทุกสัปดาห์ เพื่อเฝ้าระวังและแยกกักผู้ติดเชื้อโดยเร็ว ป้องกันไม่ให้สถานที่เสี่ยงเหล่านี้เป็นแหล่งแพร่เชื้อ ตัดวงจรการระบาด และป้องกันการนำเชื้อกลับไปแพร่ที่บ้าน
นอกจากนี้ จะเร่งรณรงค์ฉีดวัคซีนให้มีความครอบคลุมมากขึ้น ซึ่งภาพรวม จ.ยะลา ฉีดวัคซีนโควิด 19 เข็มที่ 1 แล้ว 47% ส่วนผู้สูงอายุ 60 ปีขึ้นไป ฉีดวัคซีนแล้วกว่า 60% โดย อ.เมืองยะลา และ อ.เบตง ได้รับวัคซีนแล้วกว่า 70% แต่ยังต้องเร่งรัดการฉีดวัคซีนเข็มที่ 2 และเข้มมาตรการร้านอาหารต้องฉีดวัคซีนพนักงานให้ครบ 2 เข็ม โดยจะระดมสรรพกำลังทั้งฝ่ายสาธารณสุข ฝ่ายปกครอง และประชาชนในการสื่อสารทำความเข้าใจเรื่องการฉีดวัคซีน ซึ่งมีประสิทธิผลในการลดการป่วยรุนแรงและเสียชีวิต โดยการฉีดด้วยสูตรไขว้ซิโนแวคตามด้วยแอสตร้าเซนเนก้าห่างกัน 3 สัปดาห์ ที่กำลังใช้อยู่ในขณะนี้ คาดว่าจะช่วยให้ฉีดเข็ม 2 ได้ครอบคลุมเร็วขึ้น และในวันที่ 4 ตุลาคมนี้ จะเริ่มฉีดวัคซีนไฟเซอร์ให้เด็กนักเรียนอีกด้วย
*********************************** 2 ตุลาคม 2564
วันจันทร์ที่ 25 ตุลาคม 2564
สำนักงานการบินพลเรือนแห่งประเทศไทย แนะนำการเดินทางเข้าประเทศไทย
สำหรับผู้ที่ได้รับยกเว้นการกักตัว  มีผลตั้งแต่ 1 พ.ย. 64 เป็นต้นไป
1. เตรียมตัวก่อนเดินทาง
- ตรวจสอบมาตรการการเดินทางเข้าประเทศไทย www.EntryThailand.go.th
- ลงทะเบียน Thailand Pass www.thailandpass.go.th
1. หนังสือเดินทาง (Passport)
2. เอกสารรับรองการฉีดวัคซีนครบโดส
3. กรมธรรม์ประกันคุ้มครองอย่างน้อย USD 50,000
4. เอกสารยืนยันการจองที่พัก
5. แบบฟอร์ม ต.8
2. ถึงสนามบินแรกในประเทศไทย
- ตรวจอุณหภูมิร่างกาย
- จัดเตรียมเอกสารให้สาธารณสุขตรวจสอบ
1. แสดง QR code จาก Thailand Passหรือ แสดงหนังสือเดินทาง (Passport)
2. เอกสารรับรองการฉีดวัคซีนครบโดส
3. Certificate of Entry (COE)
4. กรมธรรม์ประกันคุ้มครองอย่างน้อย USD 50,000
5. ผลการตรวจหาเชื้อ RT-PCR ภายใน 72 ชม.
6. เอกสารยืนยันการจองที่พัก
7. ติดตั้งแอปพลิเคชัน “หมอชนะ”
- ผ่านการตรวจคนเข้าเมือง รับสัมภาระ และผ่านศุลกากร
- ไปยังจุดนัดพบเพื่อขึ้นรถและเดินทางไปโรงแรม
3. ถึงที่พัก (โรงแรม)
- ตรวจ RT-PCR และอยู่ในโรงแรม SHA+ หรือ AQ ครบตามกําหนด
- ติดตั้งแอปพลิเคชัน “หมอชนะ” หากยังไม่ดําเนินการ
- หากไม่ติดเชื้อเดินทางออกจากโรงแรมได้ในวันถัดไป หากติดเชื้อให้เข้าสู่ระบบการรักษา
- รับชุด ATK และตรวจเมื่ออยู่ครบ 6 หรือ 7 วัน หรือหากมีอาการ
สนามบินภูเก็ตกําหนดให้ผู้เดินทางทําการตรวจภายหลัง การรับกระเป๋าที่สนามบิน แต่ผู้โดยสารต้องเข้าพักที่โรงแรมเพื่อรอฟังผลตามขั้นตอนเช่นเดียวกัน
วันพุธที่ 23 มิถุนายน 2564
ดีอีเอส ผนึก ศปอส.ตร-สตม. บุกจับเครือข่ายบ่อนออนไลน์ จ.ตาก
ดีอีเอส ผนึก ศปอส.ตร-สตม. บุกจับเครือข่ายบ่อนออนไลน์ จ.ตาก
“ชัยวุฒิ”รมว.ดีอีเอสขานรับนโยบายรัฐบาลปราบบ่อนออนไลน์ล่าสุดประสานศปอส.ตร.และสตม.บุกจับ2ผู้ต้องหาในจ.ตากเครือข่ายเว็บพนันออนไลน์นายทุนต่างชาติ
นายชัยวุฒิ ธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคม(ดีอีเอส)กล่าวว่าตามนโยบายของรัฐบาลโดยพล.อ.ประยุทธ์จันทร์โอชานายกรัฐมนตรีสั่งการให้หน่วยงานบูรณาการทำงานร่วมกันดำเนินการสืบสวนติดตามจับกุมกลุ่มกระบวนการลักลอบเปิดเว็บพนันออนไลน์ซึ่งมอมเมาเยาวชนและประชาชนทั่วไปซ้ำเติมปัญหาความเดือดร้อนของประชาชนล่าสุดกระทรวงดิจิทัลฯได้ประสานความร่วมมือกับสำนักงานตำรวจแห่งชาติ(สตช.)โดยศูนย์ปราบปรามอาชญากรรมทางเทคโนโลยีสารสนเทศสำนักงานตำรวจแห่งชาติ(ศปอส.ตร.)และพล.ต.ต.พันธนะนุชนารถผบก.สส.สตมพร้อมชุดสืบสวนนำกำลังเข้าตรวจค้นตามหมายศาลจังหวัดแม่สอดตรวจค้นและจับกุมผู้ต้องหา2รายในจ.ตากซึ่งเป็นเครือข่ายเว็บไซต์พนันออนไลน์“Gothambetvip”
ก่อนหน้านี้กองบังคับการสืบสวนสอบสวนสำนักงานตรวจคนเข้าเมือง(สตม.)ได้รับการร้องเรียนจากผู้ปกครองกรณีบุตรหลานซึ่งเป็นเยาวชนและกำลังศึกษาเล่าเรียนมีพฤติกรรมแอบเข้าแทงผลการพนันฟุตบอลในช่วงเทศกาลฟุตบอลยูโร2020และคาสิโนออนไลน์ผ่านเว็บไซต์www.gothambetvip.comจึงได้ทำการสืบสวนจนพบว่ามีการเปิดรับแทงพนันจากเว็บไซต์ดังกล่าวจริงซึ่งเป็นการมอมเมาเยาวชนอย่างยิ่ง
สำหรับเว็บพนันออนไลน์ดังกล่าวมีนายทุนต่างชาติหนุนหลังและมีที่ตั้งสำนักงานอยู่แนวตะเข็บชายแดนราชอาณาจักรไทยจากการสืบสวนเส้นทางการเงินพบว่ามีเงินหมุนเวียนกว่า20ล้านบาทต่อเดือนจากการสืบสวนขยายผลและออกหมายค้นเข้าทำการจับกุมผู้ต้องหาวันนี้(23มิ.ย.64)ผู้ต้องหารับว่าเกี่ยวข้องกับเว็บไซต์พนันออนไลน์gothambetvipจริงจึงได้มีการแจ้งข้อกล่าวหาว่าร่วมกันช่วยโฆษณาหรือชักชวนโดยทางตรงหรือทางอ้อมให้ผู้อื่นเข้าเล่นพนันและร่วมกันมียาเสพติดประเภท5 (กัญชา)ไว้ในครอบครองโดยผิดกฎหมาย
โดยได้ทำการตรวจยึดของกลางหลายรายการทั้งโน๊ตบุ๊คจอคอมพิวเตอร์ซีพียูโทรศัพท์มือถือบัตรเอทีเอ็มธนาคารต่างๆรวม19ใบและสมุดบัญชี19เล่ม
************